Publication: Magyar Közlöny
Issue: MK-1999-118 (Year: 1999, Number: 118)
Era: 1990-2004
Section: A 43/1995. (VI. 30.) AB határozatának rendelkező részében az Alkotmánybíróság elvi éllel megállapította,
Paragraph Index: 1650

A 43/1995. (VI. 30.) AB határozatának rendelkező részében az Alkotmánybíróság elvi éllel megállapította, hogy „a jogbiztonság, mint a jogállamiság leglényegesebb fogalmi eleme és a szerzett jogok védelmének elvi alapja a szociális rendszerek stabilitása szempontjából különös jelentőségű”. E megállapítás alátámasztására a határozat indokolása kifejtette, hogy a szolgáltatásokat és a hozzájuk fűződő várományokat nem lehet sem alkotmányosan megfelelő indok nélkül, sem pedig egyik napról a másikra lényegesen megváltoztatni. Az átmenet nélküli változtatáshoz különös indok szükséges. A kötelező biztosítási rendszer esetében a járulékok kötelező befizetése, vagyis a „vagyonelvonás” fejében a biztosított a rendszer fokozottabb stabilitását várhatja el. A törvénnyel elrendelt kötelező járulékfizetést nagymértékű állami garanciavállalás (a másik oldalról: bizalomvédelem) legitimálhatja. A kötelező biztosítás elvonja ugyanis azokat az eszközöket, amelyekkel az érintett saját kockázatára maga gondoskodhatott volna magáról és családjáról, s ezt a vagyont a társadalombiztosítás szolgálatába állítja. A fedezet társadalmasításával az állam tipikus tulajdonosi magatartást kollektivizál. A kötelező biztosítási rendszerben az ellátások és az ellátásokhoz fűződő várományok védelme ezért fokozattan indokolt. A várományok annál nagyobb védelmet élveznek, minél közelebb állnak a „beteljesedéshez”, vagyis a szolgáltatásra irányuló alanyi jog megnyíltához. (ABH 1995, 188, 193—195.) Az Alkotmánybíróság ezeket az alkotmányossági követelményeket következetesen érvényesítette minden olyan jogszabályi rendelkezés alkotmányosságának elbírálása során, amikor az a kötelező társadalombiztosítás alapján járó valamely ellátásra való jogosultságot rövid határidővel megvont vagy korlátozott. [Pl. 52/1995. (IX. 15.) AB határozat, ABH 1995, 230, 233.; 56/1995. (IX. 15.) AB határozat, ABH 1995, 260, 265—267.; 5/1998. (III. 1.) AB határozat, ABH 1998, 82, 84.] A Kvtv. 109. § (1) bekezdése alacsonyabban állapította meg az 1999. január 1-jén esedékes — tehát jövőbeli — nyugdíjemelés mértékét, mint az a Tny. 62. § (2) bekezdése alapján várható volt. Ebben az esetben az ellátáshoz való jog megvonásáról, korlátozásáról, az ellátások tényleges csökkentéséről nem beszélhetünk. Az Alkotmánybíróságnak azonban azt a kérdést mindenképpen meg kellett vizsgálnia, hogy a Tny. 62. §-ának eredeti (2) bekezdése alapján keletkezett-e az érintetteknek alanyi joga a nyugdíjak meghatározott mértékű emelésére, illetőleg e szabály alapján keletkezett-e olyan „váromány”, amely a szerzett jogokkal azonos alkotmányos védelmet élvez. A Tny. nyugdíjemelési szabályai a nyugdíjemelés mértékének megállapítására szolgáló módszert határozzák meg. E rendelkezések jogosultságot csak a nyugdíjak emelésére keletkeztetnek, de belőlük az érintetteknek nem keletkezik alanyi jogi igénye a nyugdíjak meghatározott összegű emelésére. E szabályok alapján a nyugdíjemelés adott évre szóló tényleges mértékének a megállapítása a Tny. előírásainak megfelelően, a gazdasági folyamatok elemzése alapján végzett számítások eredménye, így a nyugdíjemelés adott évre szóló mértékét egy másik jogszabályban kell megállapítani. Meghatározott mértékű nyugdíjemelésre való jogosultság a nyugdíjemelés adott évre irányadó mértékét meghatározó jogszabály alapján nyílik meg. A Tny. 62. §-ának a módosítás előtti (2) bekezdése is azt a módszert szabályozta, aminek segítségével az 1999. január 1-jén esedékes nyugdíjemelés mértékét meg kellett volna állapítani. E szabály alapján az érintetteknek nem keletkezett alanyi joga a nyugdíjak meghatározott mértékű emelésére. A törvényhozó — az 1999. évi nyugdíjemelési igények megnyílását megelőzően — a költségvetési törvény elfogadása során egy döntésben — a Kvtv. 109. § (1) bekezdésének elfogadásával — határozott a nyugdíjemelés 1999-re szóló mértékének megállapításáról és a Tny. 62. §

Source: https://magyarkozlony.hu/hivatalos-lapok/5b22e3113a889e574eb21a43c906618e4286f2be/dokumentumok/9ee8d162b16e80cd11dbe8b776dc1de33d07245a/letoltes